Марьяш Иринэ Дзэлыкъуэ щIыналъэм хэхакIуэхэм щаIуощIэ
УФ-м и Къэрал Думэм и депутат Марьяш Иринэ хэхакIуэхэм щаIущIащ Дзэлыкъуэ районым.
Я щхьэ IуэхухэмкIэ абы зыхуагъэзащ цIыхуитхум. Ахэр депутатым елъэIуат сабийм медицинэ дэIэпыкъуныгъэ етыным, псэупIэкIэ яIэ Iэмалхэр егъэфIэкIуэным, мылъкукIэ зыщIагъэкъуэным теухуауэ. Абыхэм къадэкIуэу Марьяш Иринэ иратащ щIыналъэм щыIа къалэнхэр зэфIэхыным теухуауэ цIыхухэм зыкъызэрыхуагъазэ тхыгъэхьэри. Псалъэм и хьэтыркIэ, ахэр егъэщIылIащ псы зэрыкIуэну бжьамийм и етIуанэ чэзур укъуэдииным, район сымаджэщыр ремонтышхуэ щIыным, Сэрмакъ къуажэм еджапIэщIэр щыухуэным, мэкъумэшхэкIхэр щащIэ щIы Iыхьэхэу республикэ, федеральнэ мылъкум ейуэ щытыр езы щIыналъэм къыхуэгъэнэжыным, нэгъуэщIхэми.
ЦIыхухэр зыщIэупщIа псоми жэуап тэмэм ягъуэтащ, кърата тхыгъэхэр парламентарийм къыщигъэсэбэпынущ езым и лэжьыгъэм.
А махуэ дыдэм Къэрал Думэм и депутатыр Дзэлыкъуэ къуажэм и паркым щыIащ, абы щрагъэкIуэкI лэжьыгъэр «Урысей зэкъуэт» партым «Къалэ цIыкIухэм я паркхэр» и проектым и координатору щыткIэрэ къипщытащ. Ар зыхуэгъэзар цIыхухэм я фIэфIыныгъэм, абыхэм къыхалъхьэ жэрдэмхэм ятещIыхьауэ апхуэдэ зыгъэпсэхупIэхэр зэIузэпэщ щIынырщ. Мы зэманым зи гугъу тщIы программэм республикэм и муниципальнэ къызэгъэпэщыныгъэхэу плIы хэтщ. Абыхэм ящыщу проектым япэ увыпIэр щиIыгъщ Дзэлыкъуэкъуажэ и паркым.
Щокъуий Iэминэ.
